โรงไฟฟ้ากู้1.5แสนล้าน
กสิกรไทยปักธงกวาดยกอุตสาหกรรมปล่อยกู้พลังแสงอาทิตย์2.1หมื่นล้าน
11 ส.ค. 2554

กสิกรไทยปักธงกวาดยกอุตสาหกรรมปล่อยกู้พลังแสงอาทิตย์2.1หมื่นล้าน
“กสิกรไทย” ปล่อยกู้ สร้างโรงไฟฟ้าแสงอาทิตย์ใหญ่ที่สุดในโลก 2.1 หมื่นล้านบาท คุยเป็นผู้นำจัดสรรเงินด้านผลิตไฟฟ้า 1.5 แสนล้าน
นายกฤษฎา ล่ำซำ รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารได้เป็นผู้จัดการเงินกู้ร่วม (Mandated Lead Arranger) เพียงรายเดียวให้กับ ล่าสุด บริษัท โซล่า เพาเวอร์ เพื่อก่อสร้างโรงไฟฟ้าพลังงานแสงอาทิตย์ขนาด 6 เมกะวัตต์ จำนวน 34 โครงการ กำลังการผลิตไฟฟ้ารวม 204 เมกะวัตต์ ในการดำเนินการจัดหาและเจรจาจัดสรรแหล่งเงินกู้มูลค่ากว่า 2.1 หมื่นล้านบาท




นายกฤษฎา กล่าวว่า วงเงิน 2.1 หมื่นล้านบาท เป็นวงเงินกู้ระยะเวลา 10 ปี โดยรูปแบบอยู่ระหว่างพิจารณาว่าจะเป็นวงเงินกู้ ออกหุ้นกู้ และระดมทุนในรูปแบบอื่นๆ สัดส่วนเท่าใด
นายกฤษฎา กล่าวว่า ธนาคารตั้งเป้าหมายเป็นอันดับ 1 ในการสนับสนุนธุรกิจผลิตไฟฟ้าทั้งในระบบการผลิตไฟฟ้าแบบดั้งเดิมและระบบผลิตไฟฟ้าพลังงานทดแทน รวมถึงโรงไฟฟ้าขนาดใหญ่ (IPP) ขนาดเล็ก (SPP) และขนาดย่อม (VSPP) โดยจำนวนโครงการที่ธนาคารได้รับเลือกเป็นที่ปรึกษาทางการเงิน และผู้จัดการเงินกู้ร่วมในสิ้นเดือน เม.ย. 2554 ธนาคารมีส่วนแบ่งทางการตลาดอยู่ที่ 91% ของโครงการที่เกิดขึ้นทั้งหมด คิดเป็นวงเงินรวมที่จัดสรรเงินกู้ร่วมทั้งสิ้นกว่า 1.5 แสนล้านบาท จากมูลค่าตลาดสินเชื่อ 1.61 แสนล้านบาท 
ปัจจุบันสินเชื่อที่ธนาคารร่วมสนับสนุนทั้งหมด 6 หมื่นล้านบาท คิดเป็น 11.5% ของสินเชื่อพลังงานไฟฟ้าในระบบทั้งหมด โดยมียอดสินเชื่อคงค้าง 2.7 หมื่นล้านบาท 
นายกฤษฎา เปิดเผยว่า ปัจจุบันไทยใช้ก๊าซธรรมชาติประมาณ 74% ของการใช้พลังงานทั้งหมด ซึ่งจะดูแลความเพียงพอการใช้พลังงานในประเทศได้อีก 28 ปี ขณะที่ค่าเฉลี่ยของประเทศต่างๆ ในโลกใช้ก๊าซธรรมชาติอยู่ที่ 25% ดังนั้นยังมีโครงการที่ต้องการลงทุนพลังงานทางเลือกอีกมาก ซึ่งโครงการเหล่านี้จะมีความเสี่ยงต่ำ เนื่องจากรัฐบาลจะเข้าร่วมลงทุนกับเอกชน (PPP) และรัฐบาลก็เป็นผู้รับซื้อพลังงานเหล่านี้อยู่แล้ว
ทั้งนี้ การคิดดอกเบี้ยของโครงการขนาดใหญ่เหล่านี้จะอ้างอิงอัตราดอกเบี้ยไทยบาทฟิกซ์ ซึ่งปัจจุบันอยู่ที่ 2.7-3% และจะมีการบวกค่าความเสี่ยงเพิ่มอีก แต่ธุรกิจเหล่านี้มีความเสี่ยงต่ำ ส่วนหนึ่งมีบริษัทประกันเข้ารับความเสี่ยงด้วย 
ก่อนหน้านี้ ได้ปล่อยกู้ให้แก่บริษัทในกลุ่มบริษัท โซล่า เพาเวอร์ ไปแล้ว 3,100 ล้านบาท เพื่อก่อสร้างโรงไฟฟ้าพลังงานแสงอาทิตย์ 3 โครงการที่ จ.นครราชสีมา สกลนคร และนครพนม มีกำลังผลิตรวม 18 เมกะวัตต์ ขณะนี้ได้ขายไฟฟ้าให้แก่การไฟฟ้าส่วนภูมิภาคแล้วทั้ง 3 โครงการ
นายกฤษฎา กล่าวว่า ธนาคารยังคงเป้าการเติบโตของสินเชื่อในปีนี้ที่ 7-9% ซึ่งเป็นการเติบโตของทุกกลุ่ม ทั้งสินเชื่อรายใหญ่ที่ตั้งเป้าเติบโต 4-5% สินเชื่อรายย่อย 10% รวมทั้งสินเชื่อเอสเอ็มอีซึ่งธนาคารมีส่วนแบ่งการตลาดมากที่สุดถึง 34% 
นายกฤษฎา กล่าวว่า ปัจจัยเรื่องการเลือกตั้งมองว่า ไม่ว่าพรรคใดจะเข้ามาเป็นรัฐบาล ก็คงจะมีนโยบายในการกระตุ้นเศรษฐกิจโดยใช้เงินงบประมาณ เนื่องจากโจทย์สำคัญยังเป็นเรื่องเดียวกันที่มุ่งให้เศรษฐกิจของประเทศเติบโตต่อไปได้ ขณะเดียวกันขอให้รัฐบาลใหม่วางนโยบายในการนำรูปแบบ PPP มาใช้ในการลงทุนโครงสร้างพื้นฐาน เพราะถือเป็นนโยบายที่มีความหมาย ช่วยกระตุ้นการตื่นตัวและการลงทุนของภาคเอกชน
แหล่งข่าวจากธนาคารกรุงไทย เปิดเผยว่า ในเร็วนี้จะมีการปล่อยกู้ให้กับบริษัท ไทยออยล์ ในวงเงินที่สูงเพื่อใช้ในการลงทุนน้ำมัน หลังจากก่อนหน้านี้ได้ปล่อยกู้ร่วมให้กับกลุ่มสามารถในการวางโครงข่ายการประมูลโครงการ มูลค่า 15,990 ล้านบาท
ธนาคารแห่งประเทศไทย (ธปท.) กล่าวว่า สินเชื่อธนาคารพาณิชย์ในไตรมาสแรกขยายตัวเร่งขึ้นเป็น 13.4% จาก 11.3% จากการขยายตัวของสินเชื่อภาคธุรกิจซึ่งมีสัดส่วน 71.5% ของสินเชื่อรวม โดยขยายตัวถึง 12.2% จาก 9% 
นายเกริก วณิกกุล รองผู้ว่าการด้านเสถียรภาพสถาบันการเงิน ธปท. กล่าวว่า ขณะนี้การให้สินเชื่อแก่ธุรกิจรายใหญ่จะมีความเสี่ยงเพิ่มขึ้นหรือไม่ ฝ่ายตรวจสอบกำลังตรวจสอบอยู่แล้ว หากพบสิ่งผิดปกติ ธปท.อาจจะมีการส่งสัญญาณออกไปถึงธนาคารพาณิชย์อีกครั้ง